nai-kwf06
Tinnagbat
I am as lovely as a dream in stone
--Charles Baudelaire
Stone is a forehead where dreams grieve
--Federico Garcia Lorca
agtaraok ti naluom nga oras
iti panagbanatabat ti akindaya a darammuangan.
intagbatmo iti bato ti kusilap ken mirduot
ti nakutoran nga agsapa
a sumalsalipengpeng iti lagip.
agmurmurmuray ti napuyatan a tagainep
a nagur-uray iti isem.
intuloyko ti nagna iti desdes ti nabigatan a mukat.
nasabatka ngem liniklikannak.
saludsodek koma ti naganmo, ngem kumuskusilap
met dagiti katuday iti igid ti nabato a dalan. sinippitnak
pay ti tarumamis ti inar-artiokak a bainbain, induririna ti siitna
idi kineppetko dagiti kalseb a bulongna. sipapalubos
ketdi a nangidaya iti nakamulagat a sabongna, idi kettelek
sako inammimian: ammokon ti naganmo.
ngem nakaadayokan, nakabaksilkan, dinakan
makamakam ti ikamatko koma a dallang .
aggidgidigid ti ulimek iti limmakasa
a natay a bato iti teppang ti dalan.
dinak la kadi, aya, kaasian?
ib-ibusennak iti babassit a pannakaibus
ti lagip nga intagbatko met laeng iti bato: in-inut
a pannakarupsa daytoy, kas 'tay kimpet a buot,
wenno lati, a nakaul-ulimek a mangkutkutim, mangrunrunot.
nausawanen ti tagainep
ngem di sinangpetan ti nakem.
bay-am, bay-am ngarud a mapasagak iti rabaw ti dulang
a tagtagainepek ti sabor ti dinengdeng a rabong ken saluyot.
bay-am nga autopsiaennak 'ta lunodmo
tapnon maammuan a sinabidongan 'ta paidammo
'toy bimtak nga apro ken nagsatan a puso.
bay-am nga ilungonnak 'ta kusilap.
pandagamto lattan iti nabiag a bato
ti gumuyguyab a tanemko.
agnakemto ti mabigatan a lagip inton inka matagtagainep
ti panagdisso ti nagpalangit a bato.
smo_Latn ceb_Latn eng_Latn hat_Latn eng_Latn ast_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn wol_Latn ilo_Latn ilo_Latn ilo_Latn ilo_Latn